Diari Oficial de la Generalitat Valenciana


Sumari del DOGV 2481, del 31-03-1995 (1995/834283)

ORDRE de 3 de març de 1995, de la Conselleria d'Educació i Ciència, per la qual es convoquen ajudes destinades al manteniment d'institucions dedicades a l'educació de la població menor de 4 anys, dependents de corporacions locals o entitats sense intenció de guany per a l'exercici 1995.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/03/(1)/dof/vci/html**

### Dades del document

Número de DOGV
:   2481

Data del DOGV
:   31-03-1995

Secció del DOGV
:   DISPOSICIONS GENERALS

Número del document
:   1995/834283


Data del document
:   03-03-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 3 de març de 1995, de la Conselleria d'Educació i Ciència, per la qual es convoquen ajudes destinades al manteniment d'institucions dedicades a l'educació de la població menor de 4 anys, dependents de corporacions locals o entitats sense intenció de guany per a l'exercici 1995.   
Dins l'objectiu general de millorar l'oferta educativa existent a la Comunitat Valenciana, la Conselleria d'Educació i Ciència vol col·laborar amb les corporacions locals i entitats sense intenció de guany, amb la finalitat d'anar adaptant la xarxa d'institucions existents dedicades a l'educació de la població menor de quatre anys a allò preceptuat en la Llei Orgànica 1/1990, de 3 d'octubre, d'Ordenació General del Sistema Educatiu i en el Reial Decret 1004/91, de 14 de juny, pel qual s'estableixen els requisits mínims dels centres que imparteixen ensenyaments de règim general no universitaris. Es tracta, doncs, de promoure l'adequada prestació dels serveis de les institucions que impartesquen el que serà el primer cicle de l'Educació Infantil, tal com resta prefigurat en l'esmentada normativa.  
Per a la consecució d'aquest objectiu, s'ha previst un sistema d'ajudes que contribuesca a sufragar parcialment les despeses derivades de la prestació d'aquests serveis, protegint especialment aquelles institucions que, per estar ubicades en barris d'acció preferent, atenen una població desfavorida socialment, atès el caràcter compensatori que la Llei Orgànica 1/1990, de 3 d'octubre, d'Ordenació General del Sistema Educatiu atribueix a l'educació infantil com a mitjà de superació de les desigualtats inicials que condicionen l'accés a l'educació obligatòria i el progrés en els nivells posteriors.  
Per tot això, i en virtut de les facultats que em confereix l'article 35 de la Llei de Govern Valencià,  
ORDENE:  
Primer  
1. La Conselleria d'Educació i Ciència, dins els límits pressupostaris aprovats amb aquesta finalitat, concedirà ajudes adreçades al manteniment de les institucions ubicades a la Comunitat Valenciana que atenen l'educació de la població menor de quatre anys, la titularitat de les quals siga de corporacions locals o d'entitats sense intenció de guany.  
2. Només podrà ser considerat, pel que fa a la subvenció, el període d'edat de 3 a 4 anys quan siga insuficient en la localitat l'oferta de places per a alumnes d'aquesta edat finançades amb fons públics.  
3. Es consideraran institucions patrocinades per corporacions locals les de titularitat de la mateixa corporació local, amb independència de la forma de gestió directa del servei, i aquelles de titularitat privada en què la corporació local assumesca almenys el 50% del cost de manteniment d'aquestes i declare el seu patrocini a través d'un certificat del secretari de l'ajuntament.  
Segon  
1. Les ajudes a què fa referència l'article anterior contribuiran al finançament parcial de les despeses derivades del funcionament de les institucions que poden acollir-se a allò que disposa aquesta ordre.  
2. L'import global màxim que podrà assignar-s'hi, en concepte d'aquestes ajudes, serà de 634.982.800 PTA, i l'abonament es realitzarà a càrrec de la línia de subvenció 4,04 de la secció, servei i programa 37.61.539.02 d'Ensenyament Primari d'aquest exercici econòmic.  
3. La quantitat que s'adjudique a cada institució, sumada a altres ingressos que aquesta reba, no podrà ser superior a les despeses que efectue l'entitat beneficiària.  
Tercer  
S'aproven les bases per les quals es regeix aquesta convocatòria, incloses com a annex I a aquesta ordre, i també el model d'instància, inclòs com a annex II.  
Quart  
Contra aquesta ordre, que posa fi a la via administrativa, podrà interposar-se, després de la comunicació al conseller d'Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació, d'acord amb allò establert en l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 57 i 58 de la Llei de la Jurisdicció Contenciosa Administrativa, sense perjudici que puga interposar-se qualsevol altre que s'estime procedent.  
DISPOSICIONS FINALS  
Primera  
Es delega la Direcció General de Centres Docents amb la facultat de concedir o denegar aquestes ajudes, alhora que se l'autoritza perquè dicte les resolucions necessàries per al desplegament i execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 3 de març de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran en concepte de subvenció per tal de contribuir parcialment al manteniment de les institucions dedicades a l'educació de la població menor de quatre anys, dependents de corporacions locals o d'entitats sense intenció de guany. No obstant això, en els nuclis on hi haja població entre els 3 i 4 anys d'edat que no puga ser escolaritzada en centres finançats amb fons públics, el concepte de la subvenció podrà fer-se extensiu al període d'edat esmentat.  
Segona. Sol·licitants  
1. Podran sol·licitar aquestes ajudes:  
a) Les corporacions locals que siguen titulars d'aquestes institucions en l'àmbit de la Comunitat Valenciana.  
b) Les entitats sense intenció de guany titulars d'aquestes institucions en l'àmbit de la Comunitat Valenciana, independentment del fet d'estar patrocinades per l'ajuntament respectiu de conformitat amb allò establert per l'apartat primer, punt 3 d'aquesta ordre.  
2. No podran optar a l'obtenció de la subvenció a què fa referència aquesta convocatòria:  
a) Les fundacions laborals constituïdes per empreses privades, quan es dediquen a l'atenció exclusiva de fills d'empleats o ocupen, amb aquesta finalitat, el 75% de la seua capacitat, així com les institucions promogudes i finançades per entitats d'estalvi.  
b) Les institucions que no hagen iniciat l'activitat abans de l'1 d'octubre de 1994, encara que hagen previst encetar-la per al curs 1995-96.  
c) Les institucions que, havent resultat beneficiàries d'aquest mateix tipus d'ajudes en l'exercici anterior, no les hagen justificades.  
d) Les institucions que no hagen donat d'alta en la Seguretat Social la totalitat del personal educador i la resta del personal adscrit al servei.  
e) Les entitats sense intenció de guany que no hagen complert les obligacions tributàries, especificades en l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), en compliment de l'article 47.7 del Decret Legislatiu de 26 de juny de 1991 (DOGV núm. 1588, de 17 de juliol) i de la resta de la normativa concordant.  
f) Les institucions que reben subvencions per a 1995 de la Conselleria de Treball i Afers Socials en la seua condició de guarderies infantils laborals, tret d'aquelles que estiguen ubicades en barris d'acció preferent.  
g) Les institucions que signen o hagen signat un conveni de finançament amb la Conselleria d'Educació i Ciència per a l'exercici 1995.  
Tercera. Formalització  
1. Les sol·licituds es formalitzaran atenent el model que s'adjunta com a annex II a aquesta convocatòria i aniran adreçades a la direcció territorial d'Educació corresponent.   
2. Les instàncies, juntament amb els annexos i la documentació, es podran presentar en les direccions territorials d'Educació corresponents, en les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de Correus corresponent haurà de realitzar-se en sobre obert per tal que siga segellada i datada pel funcionari abans de ser certificada.  
3. El termini per a la presentació de les sol·licituds serà de vint dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
Quarta. Documentació  
La sol·licitud haurà d'anar acompanyada de la documentació següent:  
1. Projecte/memòria amb un màxim de 10 fulls on consten les línies generals de la planificació i programació educativa del centre i l'adequació d'aquesta a allò establert en el Decret 19/1992, de 17 de febrer, pel qual s'estableix el currículum de l'Educació Infantil a la Comunitat Valenciana. Aquesta memòria haurà d'incloure almenys els següents apartats:  
a) Adequació al context socioeconòmic, cultural i sociolingüístic del centre i a les característiques de l'alumnat.  
b) Organització dels continguts i grau de desenvolupament de les capacitats expressades en els objectius generals de l'etapa.  
c) Principis metodològics que inspiren l'acció educativa.  
d) Vies per a establir la coordinació i informació periòdica amb les famílies.  
2. Certificació de l'acord del ple de la corporació o de l'acord de la comissió de govern, o certificació del titular de l'entitat corresponent, en la qual s'incloga la petició d'ajuda que es pretén obtenir, a més del compromís de la corporació local/entitat de:  
- Sotmetre's a les actuacions de comprovació que ha d'efectuar aquesta conselleria, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria d'Educació i Ciència pel que fa a la planificació general que aquesta elabore.  
- Mantenir en funcionament el centre infantil durant tot l'exercici 1995.  
3. Certificat acreditatiu del secretari de la corporació local en què conste l'existència, en els pressupostos de la corporació per a 1995, de quantitats consignades per al centre infantil, indicant-n'hi les partides, la denominació i la quantia, així com el compromís de la corporació local de no disminuir ni anul·lar aquesta consignació (només per a corporacions locals).  
4. Balanç econòmic d'ingressos i despeses de l'any 1994 i previsions econòmico-pressupostàries per a l'any 1995 per al funcionament del centre infantil, segons el model inclòs com a annex II.a) en aquesta ordre.  
5. Relació de la plantilla de personal educador del centre del curs 1994-95, segons el model inclòs com a annex II.b) en aquesta ordre.  
6. Relació de la plantilla de personal no docent del centre del curs 1994-95, segons el model inclòs com a annex II.c) en aquesta ordre.  
7. Fotocòpies compulsades de la titulació del personal educador del centre infantil.  
8. Fotocòpies compulsades dels contractes (laborals o de serveis) efectuats per la titularitat del centre infantil a favor del seu personal (educador i no docent) per al curs 1994-95, amb indicació de les hores de contractació setmanal i, en cas de diferir, les hores de dedicació al centre infantil. En el cas de les corporacions locals que disposen de personal funcionari, caldrà aportar certificació del secretari de la corporació local acreditativa de les dades sol·licitades.  
9. Fotocòpia compulsada del TC-1 i TC-2 del mes de desembre de 1994 (laborals) i/o dels rebuts de pagament del Règim Especial de Treballadors Autònoms del mateix mes (autònoms), on consten els treballadors que componen la plantilla de personal del centre infantil.   
10. Certificació expedida pel titular de l'entitat sense intenció de guany de trobar-se al corrent en el compliment de les obligacions tributàries, segons estableix l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer) i el Decret Legislatiu de 26 de juny de 1991 (DOGV núm. 1588, de 17 de juliol), pel qual s'aprova el Text Refós de la Llei d'Hisenda Pública (només per a entitats sense intenció de guany).  
11. Fotocòpia compulsada de la Targeta de Persones Jurídiques i Entitats en general, en què conste el NIF de l'entitat (només per a entitats sense intenció de guany).  
12. Certificat, si s'escau, del secretari de la corporació local en què es declare el patrocini que exerceix la corporació local sobre el centre infantil de titularitat privada, amb indicació de les dotacions pressupostàries destinades per l'ajuntament al manteniment del centre infantil, en compliment del que estableix l'apartat primer, punt 3 de la present Ordre.  
Tots els documents que s'hi aporten hauran de ser originals o fotocòpies compulsades.  
Cinquena. Tramitació per part de les direccions territorials d'Educació  
1. Si en el moment de la recepció de la instància i els documents n'hi manca qualsevol, la direcció territorial d'Educació corresponent els reclamarà a la corporació local o entitat sol·licitant, per correu certificat i amb justificant de recepció, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit i la institució sol·licitant quedarà exclosa d'aquesta convocatòria.  
2. Una vegada complets els expedients, la Inspecció Educativa emetrà un informe sobre els punts següents:  
- Comprovació de les dades aportades per la institució sol·licitant en el model d'instància amb la realitat del centre, fonamentalment en les matèries següents:  
- Instal·lacions i condicions materials de l'immoble.  
- Mobiliari, material educatiu i jocs de què disposa el centre.  
-Agrupació de l'alumnat i ràtio educador/alumne.  
- Titulació del personal educador.  
- Nombre d'alumnes matriculats i existència d'alumnes amb minusvàlues.  
- Serveis complementaris del centre.  
- Compliment dels requisits generals de la convocatòria.  
- Valoració del projecte/memòria presentat pel centre i previst en la base 4ª, punt 1, d'aquesta ordre.  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció Educativa, a fi que se'n faça la tramitació corresponent.  
Sisena. Proposta de resolució  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondrà a una comissió composta per:  
- El/la cap del Servei de Centres Privats, qui actuarà com a president/a.  
- Un/a inspector/a educatiu/va designat/da pel secretari general a proposta de la directora general de Centres Docents.  
- Un/a director/a d'un centre públic d'educació de la població menor de 3 anys designat/ada per la directora general de Centres Docents.  
- Un/a representant de la Direcció General d'Ordenació i Innovació Educativa.  
- Un/a funcionari/ària designat/da per cada direcció territorial d'Educació, a fi de dur, dins l'àmbit territorial, el seguiment administratiu de la convocatòria objecte d'aquesta ordre.  
- El/la cap de la Secció de Subvencions de la Direcció General de Centres Docents, qui n'actuarà com a secretari/ària.  
2. La comissió ajustarà el seu funcionament a allò establert en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i el barem següent:  
a) Instal·lacions i condicions materials de l'immoble destinat al centre (fins a 2 punts).  
b) Mobiliari, material educatiu i jocs del centre (fins a 0,5 punts).  
c) Nombre d'unitats del centre infantil (fins a 1 punt).  
d) Agrupació de l'alumnat i ràtio educador/alumne (fins a 1,6 punts).  
e) Titulació del personal educador (fins a 2,5 punts).  
f) Nombre d'alumnes matriculats i existència d'alumnes amb minusvàlues (fins a 0,8 punts).  
g) Serveis complementaris del centre (fins a 0,4 punts).  
h) Valoració del projecte/memòria presentat pel centre (fins a 1,2 punts).  
A més dels elements de baremació anteriors, la comissió podrà augmentar en un 100% la puntuació obtinguda per l'aplicació de l'anterior barem en cas que el centre infantil es trobe ubicat en un Barri d'Acció Preferent (BAP) dels reconeguts com a tals pel Consell de la Generalitat Valenciana.  
La dotació pressupostària de la convocatòria serà distribuïda de la manera següent:  
- Un 70% de la dotació financera disponible, per a les institucions dependents de corporacions locals o per a aquelles, de titularitat d'entitats sense intenció de guany, que compten amb el patrocini de la corporació local atenent a allò previst per l'article primer, apartat 3 d'aquesta ordre.  
- Un 30% d'aquesta dotació, per a les institucions dependents d'entitats sense intenció de guany.  
Setena. Resolució  
1. Una vegada realitzada la proposta de la comissió sobre l'adjudicació de quantitats i la denegació de subvenció a les institucions que no complesquen els requisits previstos en l'ordre de convocatòria, la Direcció General de Centres Docents resoldrà, per delegació del conseller d'Educació i Ciència, aquesta convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
2. La resolució a què fa referència aquesta base caldrà que siga dictada en el termini màxim de sis mesos comptadors des del dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana especificant-hi, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors des de la publicació de la resolució.  
Vuitena. Justificació de la subvenció  
1. Per a la percepció de la subvenció, el beneficiari haurà de justificar, davant de la Direcció General de Centres Docents, les despeses i la destinació d'aquesta per un import igual o superior a l'ajuda concedida.  
2. Les entitats sense intenció de guany hauran d'acreditar a més el compliment de les seues obligacions tributàries i davant la Seguretat Social, segons estableix l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer) i el Decret Legislatiu de 26 de juny de 1991 (DOGV núm. 1588, de 17 de juliol), pel qual s'aprova el Text Refós de la Llei d'Hisenda Pública.  
3. En la documentació que té per objecte justificar la subvenció caldrà incloure:  
A) Corporacions locals:  
- Certificat del secretari de la corporació local en què conste una relació detallada i comprensiva de la totalitat dels ingressos, despeses i obligacions generats pel centre infantil imputables a l'exercici 1995, així com que els justificants originals de les esmentades despeses es troben dipositats i custodiats en la intervenció i tresoreria de la corporació local, a disposició de les comprovacions i requeriments que calguen per part dels òrgans gestors de la Conselleria d'Educació i Ciència.  
B) Entitats sense intenció de guany:  
- Certificat del titular de l'entitat en què conste una relació detallada i comprensiva de la totalitat dels ingressos, despeses i obligacions generats pel centre infantil imputables a l'exercici 1995.  
- Documentació de caràcter econòmic emesa en 1995 que justifique, per import igual o superior a l'ajuda concedida, les despeses derivades del funcionament del centre infantil (fulls de salari del personal, butlletes de cotització a la Seguretat Social, factures de despeses de funcionament, etc.).  
- Certificat expedit per la Tresoreria General de la Seguretat Social corresponent, en què conste que l'entitat beneficiària es troba al corrent de les seues obligacions davant la Seguretat Social.  
- Certificat expedit per l'administració corresponent de l'Agència Estatal d'Administració Tributària, en què conste que l'entitat beneficiària es troba al corrent de les seues obligacions tributàries, acompanyat de documentació relativa a l'Impost sobre Activitats Econòmiques.  
Tots els documents hauran de ser originals o fotocòpies compulsades.  
4. La Direcció General de Centres Docents fixarà en la resolució d'aquesta convocatòria el termini per a la presentació de la documentació justificativa de la subvenció.  
Novena. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques, o d'altres ens públics o privats, supere el cost de l'activitat que desenvoluparà el beneficiari.  
2. Escaurà el reintegrament de les quantitats percebudes i l'exigència de l'interès de mora des del moment del pagament de la subvenció, en els casos següents:  
2.1. Incompliment de l'obligació de justificació.  
2.2. Obtenció de la subvenció sense complir les condicions requerides.  
2.3. Incompliment de la finalitat per a la qual fou concedida la subvenció.  
2.4. Incompliment de les condicions imposades als beneficiaris amb motiu de la concessió de la subvenció.  
3. S'haurà de reintegrar la quantitat transferida o reduir parcialment la subvenció aprovada, en els casos següents:  
3.1. Quan la documentació aportada reflectesca un import total inferior a la subvenció aprovada.  
3.2. Quan els documents aportats no complesquen els requisits legals perquè siguen expedits.  
3.3. Quan els documents es referesquen a un col·lectiu o plantilla major que la que li correspon únicament al centre i no vagen acompanyats d'un certificat del secretari de la corporació o del titular de l'entitat, en què s'especifique, a més de l'import total a què fa referència l'esmentat document, la part que s'atribueix en exclusiva a l'activitat o servei objecte de la subvenció en aquesta convocatòria.  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrera sobre el cost de l'activitat desplegada.  
5. Així mateix, la no presentació de la documentació assenyalada en la base 8ª d'aquesta ordre, en el termini que es determine en la resolució de la present convocatòria, comportarà la pèrdua del dret del beneficiari a rebre la subvenció.  
Deu. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria d'Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.


Còpia Permalink ELI